**O B R A Z L O Ž E Nј E**

**I. Ustavni osnov**

 Ustavni osnov za donošenje Zakona o izmenama i dopunama Zakona o zapalјivim i gorivim tečnostima i zapalјivim gasovima sadržan je u članu 97. stav 1. tačka 9 Ustava Republike Srbije („Službeni glasnik RS”, broj 89/06), kojim se utvrđuje da Republika Srbija između ostalog, uređuje i obezbeđuje održivi razvoj, sistem zaštite i unapređenja životne sredine, zaštitu i unapređivanje bilјnog i životinjskog sveta, proizvodnju, promet i prevoz oružja, otrovnih, zapalјivih, eksplozivnih, radioaktivnih i drugih opasnih materija.

**II. Razlozi za donošenje**

Donošenjem Zakona o o zapalјivim i gorivim tečnostima i zapalјivim gasovima („Službeni glasnik Republike Srbije“ br. 54/15) obezbeđeni su mehanizmi za rešavanje problema u ovoj oblasti u skladu sa savremenim tehničkim dostignućima i propisima Evropske Unije. U cilјu povećanja efikasnosti i stepena bezbednosti lica i imovine sa aspekta zaštite od požara i eksplozija zakonom je sveobuhvatno regulisana oblast obezbeđenja uslova prilikom postavlјanja, izgradnje, rekonstrukcije, adaptacije i sanacije, kao i prilikom korišćenja postrojenja i objekata za proizvodnju, preradu, skladištenje, držanje i promet zapalјivih i gorivih tečnosti i zapalјivih gasova, kao i sprovođenje nadzora nad ovim merama. Ocena je da je takav Zakon sveukupno imao pozitivan efekat na privredu, da je doprineo pobolјšanju procesa izgradnje, kao i da je domaćim i stranim investitorima poslata poruka da tako izmenjen zakonodavni okvir predstavlјa poziv da se intenzivnije investira u Republiku Srbiju.

Donošenjem ovog zakona na snazi su u Zakonu o eksplozivnim materijama, zapalјivim tečnostima i gasovima („Sl. glasnik SRS” br. 44/77, 45/85 i 18/89 i „Sl. glasnik SRS” br. 53/93, 67/93, 48/94 i 101/05) ostale da važe samo odredbe u delu kojim se uređuje oblast eksplozivnih materija.

Od donošenja navedenog Zakona su protekle četiri godine što je dovolјan period vremena da se prethodne izmene testiraju u praksi i da se iz istih izvede zaklјučak o tome u kom smeru treba dalјe inovirati Zakon kako bi se određeni koncepti izmenili, unapredili, odnosno popravili te kako bi se predvidela određena nova rešenja.

Imajući u vidu da je, zbog potreba usklađivanja nacionalnog zakonodavstva sa pravnim tekovinama EU u okviru pregovara o pristupanju EU i transponovanja Direktiva o eksplozivima za civilnu upotrebu i Direktiva o pirotehničkim proizvodima, izrađen novi Zakon o eksplozivnim materijama bilo je neophodno izvršiti izmene Zakona o zaštiti od požara, koje su neminovno uticale i na potrebu za izmenom ovog zakona.

Takođe zbog izmena Zakona o planiranju i izgradnji i podzakonskih akata donetih na osnovu ovog zakona, donošenja Zakona o rudarstvu i geološkim istraživanjima potrebno je dalјe inovirati Zakon i izvršiti međusobna usaglašavanja ovih zakona u oblasti planiranja i izgradnje objekata. Da pomenemo samo neke od potrebnih izmena koje su produkt analize prakse: određena preciziranja vezano za postupak izdavanja uslova za izgradnju i bezbedno postavlјanje objekata za skladištenje zapalјivih i gorivih tečnosti i zapalјivih gasova koji se izdaju u objedinjenoj proceduri, kao i za postupak odobrenja lokacije objekata koji su predmet ozakonjenja prema posebnom zakonu koji uređuje ozakonjenje odnosno objekata koji se u smislu zakona kojim se uređuje rudarstvo smatraju rudarskim objektima, preciznije i jasnije definisanje objekata za koje se ne izdaju uslovi odnosno odobrenje lokacije u skladu sa ovim zakonom, određena preciziranja u oblasti izrade tehničke dokumentacije za potrebe izgradnje objekata, zatim izmene vezane za postupak vršenja nadzora iz oblasti zaštite od požara, kao i određene nužne ispravke u pojedinim članovima.

Određene izmene zakona nužne su zbog problema u postupanju policijskih službenika prilikom vršenja nadzora nad primenom i sprovođenjem mera utvrđenih ovim zakonom i radi usaglašavanja sa Zakonom o policiji, a imajući u vidu da se odredbe Zakona o inspekcijskom nadzoru ne odnose na postupanje i poslove policije.

Programom za pojednostavlјenje administrativnih postupaka i regulative „e-PAPIR“ utvrđen je četvrti kvartal 2019. godine kao krajnji rok za izmene zakona koje su proistekle iz preporuka za optimizaciju administrativnih postupaka.

Neke od navedenih izmena ne samo da su poželјne već su i nužne, budući da su se određena zakonska rešenja pokazala kao neadekvatna te nisu retki slučajevi kada nadležni organi različito tumače zakonske odredbe i stvaraju neujednačenu praksu.

**III. Objašnjenje osnovnih pravnih instituta i pojedinačnih rešenja**

Odredbama člana 1. Nacrta zakona o izmenama i dopunama Zakona o zapalјivim i gorivim tečnostima i zapalјivim gasovima izvršeno je preciziranje pojma „zapalјiva tečnost“ određenog u član 3. Zakona o o zapalјivim i gorivim tečnostima i zapalјivim gasovima u cilјu usaglašavanja sa Pravilnikom o tehničkim normativima za bezbednost od požara i eksplozija postrojenja i objekata za zapalјive i gorive tečnosti i o uskladištavanju i pretakanju zapalјivih i gorivih tečnosti („Službeni glasnik RS“, broj 114/17).

Članom 2. Nacrta zakona kojim se menja i dopunjuje član 6. Zakona izvršena je izmena odredbi u pogledu nadležnosti za izdavanje uslova za izgradnju i bezbedno postavlјanje odnosno lokaciju objekata za skladištenje zapalјivih i gorivih tečnosti i zapalјivih koja će sada biti usaglašena sa predloženim odredbama u Nacrtu zakona o izmenama i dopunama zakona o zaštiti od požara. Navedenim članom izvršeno je preciznije i jasnije definisanje objekata za koje se ne izdaju uslovi odnosno odobrenje lokacije u skladu sa ovim zakonom zbog nedoumica koje su nastale u praksi tokom primene zakona.

Članom 3. Nacrta zakona kojim se dopunjuje član 7. Zakona precizira se način pribavlјanja određenih dokumenata od strane organa nadležnog za zaštitu od požara, što je proisteklo iz preporuka za optimizaciju administrativnih postupaka utvrđeno Programom za pojednostavlјenje administrativnih postupaka i regulative „e-PAPIR“ .

U članu 4. Nacrta zakona kojim se menja i dopunjuje član 9. Zakona pojašnjena je odredba zbog nedoumica koje su nastale u praksi tokom primene zakona i izvršeno njeno usaglašavanje sa predloženim odredbama u Nacrtu zakona o izmenama i dopunama zakona o zaštiti od požara.

U članu 5. Nacrta zakona kojim se menja član 21. Zakona izvršeno je preciziranje zbog nedoumica koje su nastale u praksi tokom primene zakona.

U članu 6. Nacrta zakona kojim se menja čl. 27. stav 3. Zakona o zapalјivim i gorivim tečnostima i zapalјivim gasovima izvršeno je preciziranje u delu instalacija za zaštitu od požara koje se kontrolišu.

U čl. 7, 8. i 9. Nacrta zakona predložena je izmena u delu vršenja nadzora radi terminološkog usaglašavanja i usaglašavanja zakona sa Zakonom o policiji, a imajući u vidu da se odredbe Zakona o inspekcijskom nadzoru ne odnose na postupanje i poslove policije.

Članovima 10, 11, 12. i 13. Nacrta zakona izmenjene su i dodate nove kaznene odredbe, kao posledica izmenjenih ili novih odredbi zakona. Za pojedine prekršaje uvedena je novčana kazna u fiksnom iznosu da bi se kroz izdavanje prekršajnih naloga omogućio efikasniji sistem kažnjavanja i rasteretili sudski organi.

Članom 14. Nacrta zakona propisano je stupanje na snagu Zakona osmog dana od dana objavlјivanja u „Službenom glasniku Republike Srbije“.

**IV. Finansijska sredstva potrebna za sprovođenje ovog zakona**

 Za sprovođenje ovog zakona nisu potrebna dodatna finansijska sredstva iz budžeta.